Kansalaisaloitteen otsikko Puoskarilaki Suomeen

Perustelut

Vuonna 2020 niin kutsuttua puoskarilakia oli suunniteltu jo 12 vuotta, mutta se on jäänyt kerta toisensa jälkeen muiden lakialoitteiden jalkoihin. Uskomushoidoilta tulisi suojella etenkin kaikkein haavoittuvaisimpia ihmisiä, koska monet toimijat mainostavat hoitojensa tehoavan mitä erilaisimpiin sairauksiin - ilman tieteellistä pohjaa.



Tämä on potentiaalisesti erittäin vaarallista. Ihmiset saattavat kääntyä näiden uskomushoitojen puoleen ja uskoa, että ovat turvassa. Hyvin sairas yksilö on vaarassa, jos esimerkiksi kääntyy uskomushoitajan puoleen tilanteessa, jossa tarvitsisi lääkärin apua. Hoitoja myös mainostetaan hyvin vastuuttomasti, eivätkä ne yleensä kestä lähempää, tieteellistä tarkastelua. Eräs dramaattinen esimerkki on vuodelta 1991 kun 5-vuotias poika kuoli sokeritautiin vanhempien lopettaessa insuliinin annostelun kuhne-hoitajan suosituksesta (lähde: Kaarisalo Minna (2018): Vastalääkettä huuhaalle. Lääkäriliitto.).



Tälläkin hetkellä on uskomushoitoja, jotka vaarantavat kansalaisiamme. Tunnettu esimerkki tällaisista uskomushoitoja tarjoavasta tahosta on tässä nimeltä mainitsematon taho, joka ilmoittaa tuovansa ratkaisun mm. vaikeisiin allergioihin, endometrioosiin ja epilepsiaan. Hän väittää myös vanhemman mielikuvaharjoittelun voivan auttaa lapsen allergiaoireisiin. Koronaviruksen torjunnasta ja hoidostakin hänellä on ollut mielipiteitä, joita hän on seuraajilleen jakanut täysin viitteittä. Tässä jälleen yksi potentiaalinen tragedia odottaa tapahtumistaan. Tämän vuoksi meidän on suojeltava heikoimpiamme - heitä, jotka eivät pysty itseään suojelemaan.



On myös otettava huomioon, että vakava sairaus voi vaikuttaa ihmiseen niin, että hän tuntee itsensä avuttomaksi ja tämän myötä kääntyy epätieteellisen uskomushoidon piiriin, kun tarvitsisi oikean ammattilaisen apua; meidän on yhteisönä suojeltava heitä, jotka eivät syystä tai toisesta itseään pysty suojelemaan.

Terveydenhuollossa toiminta on erittäin säädeltyä ja tieteeseen pohjaavaa. Uskomushoitojen käyttäminen on laissa kielletty terveydenhuollon ammattilaisilta.



Psykoterapeutti on Suomessa suojattu ammattinimike, joiden asiakkailla on asiakasturva ja VALVIRA valvoo toimintaa. Kuitenkin terapeutiksi voi kuka tahansa ja millä tahansa koulutuksella kutsua itseään ja se on potentiaalisesti potilasturvan vaarantavaa, koska näiden terapeuttien asiakkailla ei potilasturvaa ole. Ei-nimikesuojattujen terapioiden tulisi mielestämme perustua tieteelliseen näyttöön ja asiakkaiden potilasturvaa parantaa niin, että näilläkin terapioilla olisi sekä valvontaa että potilasturva.



Emme ota tässä aloitteessa kantaa siihen, jos aikuinen ihminen haluaa asianmukaisen hoidon jälkeen kääntyä tieteellisesti tutkitun lisähoidon puoleen. Meidän on kuitenkin suojeltava kaikkein heikoimmassa asemassa olevia. Rahastus toisten kärsimyksellä ilman osaamista tai tietoa asiasta on eettisesti väärin.



Eurooppalaisten lääkärien komitea on vaatinut vaihtoehtohoitojen säätelyä koko EU:ssa. Harhaanjohtava markkinointi tulisi kieltää ja kansalaisille kertoa nykyistä selvemmin, etteivät vaihtoehtohoidot ole lääketiedettä. Sääntelyn sekä valvonnan puute sekä asiakkaan heikko oikeusturva ovat aiheuttaneet hoitojen turvallisuuden suhteen ongelmia (Lähde: Valtanen Milka (2018): Puoskarilaki etenee: Saarikko käynnistää vaihtoehtohoitoja suitsivan lainsäädännön valmistelun. Kuntalehti.)